Návrh na zrušenie niektorých úloh z uznesení vlády Slovenskej republiky   uložených ministrovi životného prostredia Slovenskej republiky

1. Uznesenie vlády  Slovenskej  republiky č.  390  z  18. mája 2005 k  priebehu  realizácie
    a aktualizácie programu útlmu banskej činnosti a likvidácie hnedouhoľnej bane v a.s. 
    Baňa Dolina Veľký Krtíš.

Opatrenie na zabezpečenie priebehu realizácie a aktualizáciu programu útlmu banskej činnosti a likvidáciu hnedouhoľnej bane v a.s. Baňa Dolina Veľký Krtíš.
Bod 3.	Zaradiť lokalitu Baňa Dolina do systému monitoringu.
Termín: 	po 31. 12. 2010
Zodpovedá:  	minister životného prostredia  
Spolupracuje:	podpredseda vlády a minister hospodárstva

Odôvodnenie zrušenia úlohy
Zaradenie lokality Baňa Dolina do systému monitoringu vyplynulo z predpokladu útlmu a ukončenia ťažby hnedého uhlia na tomto ložisku. V zmysle uznesenia vlády Slovenskej republiky č. 1037 z 31. októbra 2001 bola vypracovaná štúdia „Veľký Krtíš – Baňa Dolina a.s., vplyv ukončenia ťažby na životné prostredie“ (štúdia EIA). Pôvodne sa uvažovalo s ukončením ťažby hnedého uhlia v roku 2007 a likvidáciou povrchových objektov v roku 2010. 
Následné uznesenie vlády Slovenskej republiky č. 611 z 2. septembra 2009 k návrhu na zmenu harmonogramu doťaženia zvyškových otvorených zásob hnedého uhlia a ukončenia likvidačných prác v Bani Dolina, a.s. Veľký Krtíš bol harmonogram ukončenia ťažby, resp. likvidácie predĺžený do 31.12.2012, resp. do 31.12.2014.
Baňa Dolina, a.s. Veľký Krtíš realizovala monitoring v rámci úlohy „Monitorovanie hladiny podzemných vôd a ich výtokov na zemský povrch na území zasiahnutom banskou činnosťou na Bani Dolina“ (hodnotiaca správa za roky 2008 až 2010). 
Nakoľko ťažba  na ložisku hnedého uhlia  Modrý Kameň pokračuje a bude pokračovať aj v nasledujúcich rokoch, monitorovanie podzemných a povrchových vôd je povinná zabezpečiť ťažobná organizácia podľa § 40 ods. 2 písm. c) zákona č. 44/1988 Z. o ochrane a využití nerastného bohatstva (banský zákon) v znení neskorších predpisov. Z uvedeného dôvodu by zabezpečenie monitoringu zo strany MŽP SR bolo v rozpore s platným zákonom.  

2. Uznesenie  vlády  Slovenskej  republiky  č.  256  z  21. apríla 2010  k analýze  sociálno-
    ekonomickej   situácie   okresu   Veľký   Krtíš  a  návrhom   na   zlepšenie   v  sociálnej
    a hospodárskej oblasti.

ukladá v bode B. 15  
zabezpečiť monitorovanie podzemných a povrchových vôd v lokalitách postihnutých ťažbou    hnedého uhlia na ložisku Modrý Kameň
Termín: od 1. januára 2011                
Uložené: ministrovi životného prostredia

Odôvodnenie zrušenia úlohy
Tak, ako je uvedené v predchádzajúcom, ťažba hnedého uhlia na ložisku Modrý Kameň pokračuje a je reálny predpoklad, že bude pokračovať i v nasledujúcich rokoch. V bode B. 12  tohto uznesenia vlády je uložené posúdiť možnosť ďalšieho predĺženia harmonogramu doťaženia zvyškových zásob hnedého uhlia v Bani Dolina, a.s. Veľký Krtíš. Úloha B. 15 uložená ministrovi životného prostredia je duplicitná s úlohou uvedenou v predchádzajúcom uznesení vlády Slovenskej republiky č. 390 z 18. mája 2005.    

Nakoľko ťažba  na ložisku hnedého uhlia  Modrý Kameň pokračuje a bude pokračovať aj v nasledujúcich rokoch, monitorovanie podzemných a povrchových vôd zabezpečuje ťažobná organizácia podľa § 40 ods. 2 písm. c) zákona č. 44/1988 Z. o ochrane a využití nerastného bohatstva (banský zákon) v znení neskorších predpisov. Z uvedeného dôvodu by zabezpečenie monitoringu zo strany MŽP SR bolo v rozpore s platným zákonom.